text: Alarm var blot en øvelse
  17 april 2012 kl. 07.16
  Klokken 8.33 tirsdag indløb en 112-alarm om et større kemikalieudslip på flyvestation Skrydstrup ved Haderslev. Imidlertid er der blot tale om en øvelse.
  - Nej, vi har ikke et kemikalieudslip. Flyvestation har blot lejet et areal til politiet og beredskabet, hvor de kan gennemføre en øvelse, oplyser presseofficer Kurt Hansen, Fighter Wing Skrydstrup.
  Syd- og Sønderjyllands Politi oplyste tirsdag formiddag, at øvelsen indeholder træning i håndteringen af biologiske og kemiske stoffer.
  Øvelsen omfatter repræsentanter for rigspolitiet, Syd- og Sønderjyllands Politi, redningsberedskab, sundhedsberedskab, beredskabsstyrelsen, kemisk Beredskab, Center for Biosikring- og beredskab, embedslægen og forsvaret.
  Øvelsen fortsætter til klokken 16.00.
  